## Zaključak kojim se odbacuje zahtjev društva Auctor Kapital d.o.o. Zagreb, za odobrenje objavljivanja ponude za preuzimanje društva Laguna Novigrad d.d., Novigrad

### NN 156/2009 (29.12.2009.), Zaključak kojim se odbacuje zahtjev društva Auctor Kapital d.o.o. Zagreb, za odobrenje objavljivanja ponude za preuzimanje društva Laguna Novigrad d.d., Novigrad

HRVATSKA AGENCIJA ZA NADZOR FINANCIJSKIH USLUGA

3906

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07, 36/09), te članka 220. stavak 1. Zakona o općem upravnom postupku (»Narodne novine« br. 53/91 i 103/96), u predmetu odobrenja objavljivanja ponude za preuzimanje društva Laguna Novigrad d.d. Novigrad, Škverska 8, Uprava Hrvatske agencije za nadzor financijskih usluga na sjednici održanoj 23. prosinca 2009. godine donijela je

ZAKLJUČAK

1. Odbacuje se zahtjev društva Auctor Kapital d.o.o. Zagreb, Dežmanova 5, za odobrenje objavljivanja ponude za preuzimanje društva Laguna Novigrad d.d. Novigrad, Škverska 8, te se smatra da isti nije ni podnesen.

2. Ovaj zaključak objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (dalje: Agencija), u predmetu Klase: UP/I-451-04/08-10/25, urbroj: 326-111/09-16, od 29. listopada 2009. godine, utvrđeno je da je za društvo Auctor kapital d.o.o., Zagreb, Dežmanova 5, (dalje: Ponuditelj) nastala obveza objavljivanja ponude za preuzimanje društva Auctor Kapital d.o.o. Zagreb, Dežmanova 5 (dalje u tekstu: Ciljno društvo).

Navedenim Rješenjem Ponuditelju je, između ostaloga, naloženo da u roku od 30 dana od dana konačnosti roga Rješenja, Agenciji podnese zahtjev za odobrenje objavljivanja ponude za preuzimanje Ciljnog društva, ponudu za preuzimanje i isprave iz članka 22. stavak 3. Zakona o preuzimanju dioničkih društava (»Narodne novine« br. 109/07, 36/09, dalje: Zakon).

II. Dana 3. prosinca 2009. godine, u Agenciji je zaprimljen zahtjev Ponuditelja za odobrenje objavljivanja ponude za preuzimanje Ciljnog društva.

Uvidom u podneseni zahtjev Ponuditelja, utvrđeno je da zahtjevu nije priložen tekst ponude za preuzimanje te niti jedna isprava iz članka 22. stavak 3. Zakona.

Stoga je Ponuditelj, pismenom Agencije od 7. prosinca 2009. godine, a na temelju odredbe članka 25. stavak 1. Zakona, pozvan urediti predmetni zahtjev, na način da dostavi ponudu za preuzimanje i isprave propisane odredbom članka 22. stavka 3. Zakona, u roku od 5 dana od dana primitka predmetnog pismena.

Ponuditelj u ostavljenom roku, a niti naknadno, nije postupio prema naprijed navedenom traženju Agencije, odnosno nije dostavio ponudu za preuzimanje i zatražene isprave.

III. Odredbom članka 24. stavak 3. Zakona, određeno je da će Agencija o zahtjevu ponuditelja za odobrenje objavljivanja ponude za preuzimanje, donijeti rješenje u roku od 14 dana od dana primitka urednog zahtjeva.

U smislu Zakona, a kako je to propisano odredbom stavka 4. članka 24. Zakona, zahtjev ponuditelja smatrat će se urednim kada Agencija, između ostaloga, utvrdi da je ponuditelj dostavio ponudu za preuzimanje, sve isprave iz članka 22. stavka 3. Zakona i dodatnu dokumentaciju na zahtjev Agencije.

Kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će, sukladno odredbi članka 25. stavak 1. Zakona, od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, u skladu s odredbom stavka 3. članka 25. Zakona, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Slijedom navedenoga, a polazeći od toga da Ponuditelj nije u ostavljenom roku, a niti naknadno, dostavio propisanu i od Agencije zatraženu dokumentaciju, a koja je nužna za postupanje po predmetnom zahtjevu, na temelju odredbe članka 25. stavak 2. Zakona, odlučeno je kao u točki 1. izreke ovog zaključka.

IV. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog zaključka.

Klasa: UP/I-451-04/09-10/15

Urbroj: 326-111/09-3

Zagreb, 23. prosinca 2009.

Član Uprave
Ivan Vrljić, v. r.

Ostalo, NN 156/2009-3906